Frykter for barna etter drap: – De får ikke lov til å være i byen
Vilja (4) og Isak (2) blir kjørt til barnehagen som vanlig. Men i dag får ikke eldstejenta på ti år lov til å gå til skolen. – Hun pleier å få gå i byen alene, men ikke disse dagene. Vi er redde selv også, sier Ine Myhren til VG utenfor St. Fransiskus i Arendal. Det uoppklarte drapet på en svensk kvinne i 30-årene, midt i gågaten, har satt en støkk i foreldre som kjører barna til den katolske barnehagen og skolen på Tyholmen. – Vi har ikke så lyst til å la ungene gå alene uten oppsyn, sier Ine Myhren mens ektemannen Thomas følger de to minste inn i barnehagen. Hun sier at tiåringen har hørt at noen har dødd. – Hun er ikke veldig redd, men jeg tror ikke hun forstår at det er et drap. Får hun høre det på skolen, tenker jeg hun kan bli mer bekymret. Politiet gikk onsdag ut med at kvinnen som morgenen før ble funnet skadet utenfor apoteket og døde, er drept.  – Det kan ikke utelukkes av avdøde er et tilfeldig offer, fremholdt politiadvokat i Agder politidistrikt Vanja Bruvoll onsdag ettermiddag. Kvinnen var ansatt på apoteket. Ifølge opplysninger til Agderposten ble kvinnen drept med kniv. Politiet skal ha funnet drapsvåpenet.  Gjerningspersonen er torsdag morgen på frifot. Politiet har ingen konkrete holdepunkter å gå etter. Da politiet møter pressen klokken 11 torsdag har de fremdeles ingen mistenkte i saken, ifølge politiadvokat Vanja Bruvoll. Politiet gjennomgår videomateriale fra overvåkningskameraer og tekniske undersøkelser fra åstedet mellom torget og havnen. Agder politidistrikt har hevet beredskapen. Dette innebærer at politiet er til stede med mer sivilt og uniformert personell i sørlandsbyen.  I snødrevet torsdag morgen slipper Margareth Larsen av sønnen på ti år på parkeringsplassen ved kirken, før han går opp bakken til skolen. – Jeg pleier ikke kjøre ham, men akkurat i dag gjorde jeg det. Vi vil gjerne få en avklaring, sier trebarnsmoren til VG. De to eldste på 12 og 14 går daglig gjennom byen til skole og fritidsaktiviteter. – Jeg har sagt at de gjerne kan gå rett til bussen og at de kan gå sammen med noen, til vi vet noe mer. Når politiet finner utav det, har vi mer forutsigbarhet. Jorunn Bergqvist har tre barn i alderen 10–15 år. – Jeg er bekymret, så jeg kjører til og fra skolen. De får ikke lov til å være i byen hverken formiddag, ettermiddag eller kveld i disse dagene. Bergqvist sier at barna pleier å få ta bussen hjem alene. – Nå får de ikke lov til det heller. Frem til politiet kommer ut med flere opplysninger, vil det være slik. Når det er så uoversiktlig, blir jeg bekymret.  Marthe Henriksen slipper av toåringen, som bestefar følger inni barnehagen. – Jeg er ikke urolig for henne, men synes selv det er litt skummelt i gatene, for jeg jobber kveld i restaurantbransjen. Det hjelper at politiet har økt beredskapen. Henriksen har også en datter på 12 år. – Hun tar bussen med venninner, helt bevisst, så de ikke går alene til skolen. Det som har skjedd, er helt forferdelig. Mange er veldig berørt. Onuma Sukphirom følger seksåringen inn til skolefritidsordningen mens kjæresten Jarle Martinsen venter i bilen utenfor St. Fransiskus. – De bor ikke langt fra åstedet og er litt redde. Jeg synes også det var veldig ubehagelig. Det virker som det var en veldig impulsiv handling, sier Martinsen. Ekstra vakter St. Franciskus skole har torsdag satt inn en ekstra vakt i friminuttene. – Det er noe vi gjør vi av og til, for eksempel ved store snøfall, så vi gjør ikke noe ekstraordinært. Men vi er litt ekstra årvåkne, sier rektor ved skolen, Helga Tørå Karsrud til Agderposten. Hun sier skolen ikke har tilkalt politiet for å være vakt oppe ved skolen. – Vi følger politiets anbefalinger om å være litt ekstra årvåkne, jeg har snakket med politiet direkte og fått beskjed om å gjøre som vanlig, men som andre i byen tenker vi jo på det som har skjedd. Men vi skal skape en vanlig skoledag for elevene i dag det er viktigere for oss å trygge de enn å skremme, sier Karsrud til Agderposten.
En uoppklart drap på en kvinne i Arendal har ført til økt frykt blant foreldre og innbyggere Drapet fant sted midt i gågaten, og politiet utelukker ikke at offeret var tilfeldig Mange foreldre uttrykker bekymring og lar ikke barna gå alene til skole eller aktiviteter Agder politidistrikt har hevet beredskapen etter drapet